Tohô wa'âka be'ro ape nɨmɨ́ João kɨ̃ɨ̂ wamê yee wɨaropɨta niîwĩ taha.
Ɨ̃sâ pɨárã,
yɨ'ɨ̂,
tohô niikã́ André João bu'erã́ niîwɨ.
Tiîtare Jesu ɨ̃sâ pɨ'to yɨ'rɨákã ĩ'yâgɨ,
João a'tîro niîwĩ:
—Ĩ'yâya,
ã'rí niîmi Õ'âkɨ̃hɨ o'ôo'gɨ.
Ovelha wi'magɨ́ weeró noho niîmi.
Kɨ̃ɨ̂ tohô niisére tɨ'órã,
ɨ̃sâ Joãore siru tuúmi'kãrã Jesu pe'ere siru tuú nɨ'kawɨ.
Ɨ̃sâ tohô weekã́,
Jesu ɨ̃sâre mahâmi ĩ'yawĩ.
—Yẽ'e nohóre ɨatí?
niîwĩ.
Ɨ̃sâ kɨ̃ɨ̂re yɨ'tiwɨ́:
—Rabbi,
no'opɨ́ niiáti mɨ'ɨ̂?
niîwɨ.
Rabbi,
ɨ̃sa yeé me'ra niîro,
“Ɨ̃sâre bu'egɨ́” niî sĩ'riro weé'.
Kɨ̃ɨ̂ ɨ̃sâre niîwĩ:
—Te'á.
Ĩ'yârã a'tiá,
niîwĩ.
Ɨ̃sâ kɨ̃ɨ̂ me'ra wa'âwɨ.
Yamîka'pɨ niî yuukã,
kɨ̃ɨ̂ me'ra niî na'ia wa'âwɨ.
André,
yɨ'ɨ̂ me'ra Jesuré siru tuúgɨ,
Simão Pedro akabihí niîwĩ.
Kɨ̃ɨ̂,
kɨ̃ɨ̂ ma'mi Simãore maatá a'mâgɨ wa'âwĩ.
Kɨ̃ɨ̂re niîkɨ niîwĩ:
—Messia masaré yɨ'rɨoákɨhɨ,
Õ'âkɨ̃hɨ o'ôo'gɨti niî'kɨre boka ehaápɨ,
niîkɨ niîwĩ.
Messia,
Cristo Õ'âkɨ̃hɨ besé'kɨ niî sĩ'riro weé'.
André Simãore Jesu tirópɨ pihî ehawĩ.
Kɨ̃ɨ̂re ĩ'yâgɨ,
Jesu a'tîro niîwĩ:
—Mɨ'ɨ̂ Simão niî' Jona makɨ.
Be'ró mɨ'ɨ̂ Cefa wamêtigɨsa',
niîwĩ.
Cefa,
ɨ̃sa yeé me'ra niîro,
Pedro “Ɨ̃tâga” niî sĩ'riro weé'.
Tii nɨmɨ́ be'ro Jesu Galiléiapɨ wa'â sĩ'riwĩ.
Kɨ̃ɨ̂ toopɨ́ wa'aátoho dɨporo Filipe wamêtigɨre boka ehá,
niîwĩ:
—Te'á yɨ'ɨ̂ me'ra.
Filipe Betsaida wamêtiri makakɨ̃hɨ niîwĩ.
Pedro kẽ'ra,
André kɨ̃ɨ̂ akabihí me'ra tii makákãharãta niîwã.
Filipe Jesu “Te'á” niikã́ tɨ'ógɨ,
Natanaelre pihîgɨ wa'âwĩ.
Kɨ̃ɨ̂ tiropɨ ehâgɨ,
kɨ̃ɨ̂re niîkɨ niîwĩ:
—Ɨ̃sâ Õ'âkɨ̃hɨ besé'kɨ,
Moisé kɨ̃ɨ yaá pũripɨ ohâ'kɨre boka ehaápɨ.
Õ'âkɨ̃hɨ yee kiti werê mɨ'tarã kẽ'ra kɨ̃ɨ̂reta ohâkãrã niîwã.
Naâ ohâ'kɨ Jesu Nazarékɨ̃hɨ José makɨ́ naâ niî no'ogɨ niiámi.
Natanael kɨ̃ɨ̂re niîkɨ niîwĩ:
—Mɨ'ɨ̂ tɨ'ó yã'akã,
Nazarépɨre ãyurã́ niî boosari?
Filipe kɨ̃ɨ̂re yɨ'tíkɨ niîwĩ:
—Te'á ĩ'yârã mari.
Jesu Natanael a'tikã́ ĩ'yâgɨ,
kɨ̃ɨ̂re niîwĩ:
—Ã'rí niîmi Israel kurakɨ̃hɨ waro.
Õ'âkɨ̃hɨ ɨaró keoró weegɨ́ niîmi.
Neê niî soose moomí.
Jesu tohô niikã́ tɨ'ógɨ,
Natanael kɨ̃ɨ̂re sẽrí yã'awĩ:
—De'ró weé mɨ'ɨ̂ yɨ'ɨ̂re masîti?
Jesu Natanaelre yɨ'tiwĩ́:
—Yɨ'ɨ̂ mɨ'ɨ̂re Filipe pihiátoho dɨporo ĩ'yâ tohapɨ.
Mɨ'ɨ̂ yukɨ́ figueira wamêtikɨhɨ dokapɨ niiápɨ.
Natanael kɨ̃ɨ̂re niîwĩ:
—Ɨ̃sâre bu'egɨ́,
mɨ'ɨ̂ Õ'âkɨ̃hɨ makɨ Israel kurakãharã wiôgɨ niî'.
Jesu kɨ̃ɨ̂re niîwĩ:
—Mɨ'ɨ̂ “Figueiragɨ dokapɨ niiápɨ” niiseákãre tɨ'ógɨ,
yɨ'ɨ̂re ẽho peóti?
Be'ropɨ́re mɨ'ɨ̂ a'té nemoró ãyusé ĩ'yâgɨsa',
niîwĩ.
Jesu niî nemowĩ:
—Niiróta niî'.
Be'ropɨ́ mɨsâ ɨ'mɨ̂se pãrikã́ ĩ'yârãsa'.
Yɨ'ɨ̂ Õ'âkɨ̃hɨ makɨ masɨ́ weeró noho ɨpɨtígɨ niî'.
Õ'âkɨ̃hɨre werê ko'terã ɨ'mɨ̂sekãharã yɨ'ɨ̂ tiropɨ diháti,
mɨhâ mɨhakã ĩ'yârãsa',
niîwĩ Jesu.